b'\n_START_ARTICLE_\nSentralnervesystemet\n_START_PARAGRAPH_\nSentralnervesystemet hos pattedyr best\xc3\xa5r av hjernen og ryggmargen og er den delen av nervesystemet som er beskyttet av knokler. Sentralnervesystemet er en av nervesystemets to hoveddeler. Det andre systemet er det perifere nervesystemet._NEWLINE_Sentralnervesystemet anlegges tidlig p\xc3\xa5 fosterstadiet, som er et hult r\xc3\xb8r. Den fremre delen blir til hjernen og den bakre blir ryggmargen. Forenden f\xc3\xa5r flere utposninger og utvekster som utvider seg til de ulike delene av hjernen: storehjernen, diencephalon, hjernestammen og lillehjernen. Ryggmargen beholder den enkle r\xc3\xb8rformen. _NEWLINE_Nervevevet i sentralnervesystemet inndeles i gr\xc3\xa5 og hvit substans. Den gr\xc3\xa5 substansen best\xc3\xa5r av nervecellekropper og deres korte utl\xc3\xb8pere. Den hvite substansen inneholder nervecellenes lange utl\xc3\xb8pere, nervefibere. Den gr\xc3\xa5 substansen i sentralnervesystemet inndeles i  kjerner og bark. Ansamlinger av nervecellekropper i dypet av hjernen eller ryggmargen kalles kjerner, mens den gr\xc3\xa5 substansen p\xc3\xa5 overflaten av storhjernen og lillehjernen kalles bark. Den hvite substansen inndeles i nervebaner, som forbinder ulike avsnitt av sentralnervesystemet med hverandre. Det er kommandosentralen som tolker all innkommende sensorisk informasjon fra f.eks. \xc3\xb8yne og \xc3\xb8rer, og som styrer alle kommandoer som overf\xc3\xb8res til musklene. Kommunikasjonen skjer via nerveimpulser, dvs. elektriske signaler, som f\xc3\xb8res langs nervebanene. Hjernen utf\xc3\xb8rer ogs\xc3\xa5 kompliserte funksjoner som innl\xc3\xa6ring, hukommelse, f\xc3\xb8lelser og abstrakt tankevirksomhet._NEWLINE_Gliaceller, som er st\xc3\xb8tteceller, finnes b\xc3\xa5de i den gr\xc3\xa5 og den hvite substansen.'